‘เอเอซีพี’ดันตัวแทนขายโตติดอันดับ4
เอเอซีพี เผยไตรมาสแรกตัวแทนทำยอดขายเพิ่ม 15% ติดอันดับ 4 ในของธุรกิจ
30 พ.ค. 2555

เอเอซีพี เผยไตรมาสแรกตัวแทนทำยอดขายเพิ่ม 15% ติดอันดับ 4 ในของธุรกิจ
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อยุธยา อลิอันซ์ ซี.พี. ประกันชีวิต เปิดเผยว่า ไตรมาสแรกตัวแทนของบริษัททำยอดขายใหม่หรือเบี้ยปีแรก 563 ล้านบาท เพิ่มขึ้น 15% ซึ่งเติบโตสูงกว่าตัวแทนทั้งระบบที่เติบโต 11% ถือเป็นตัวแทนที่มีการเติบโตเร็วที่สุดเป็นอันดับ 4 ของธุรกิจประกันชีวิต
ทั้งนี้ บริษัทมีเบี้ยปีแรกทั้งหมด 1,166 ล้านบาท เพิ่มขึ้น 3% แยกเป็นช่องทางตัวแทน 563 ล้านบาท ช่องทางขายผ่านธนาคาร 353 ล้านบาท เพิ่มขึ้น 3% และช่องทางการขายตรง 250 ล้านบาท เพิ่มขึ้น 10%
สำหรับเบี้ยรับรวมไตรมาสแรกทำได้ 5,097 ล้านบาท เพิ่มขึ้น 15% จากการที่ทุกช่องทางขายมีการเติบโต
“เรายังคงให้ความสำคัญกับช่องทางการขายผ่านตัวแทนที่มีอยู่ 1.4 หมื่นคน โดยการอบรมเพื่อเพิ่มประสิทธิภาพในการขายให้กับตัวแทน ให้สัดส่วนคนที่มีความสามารถทำยอดขายได้อย่างสม่ำเสมอเพิ่มมากกว่า 3,000 คน” นายสมิธ กล่าว
นายสมิธ กล่าวว่า บริษัทยังตั้งเป้าหมายเบี้ยรับรวมปี 2555 ที่ 2.3 หมื่นล้านบาท เพิ่มขึ้น 15% จากปี 2554 ซึ่งคาดว่าจะสามารถทำได้ตามเป้าหมายที่วางไว้